**Az Országos Környezetvédelmi Tanács**

**javaslata a környezet- és természetvédelem kormányzati elhelyezésére**

TERVEZET !

Magyarország Alaptörvénye kimondja: „A természeti erőforrások, különösen a termőföld, az erdők és a vízkészlet, a biológiai sokféleség, különösen a honos növény- és állatfajok, valamint a kulturális értékek a nemzet közös örökségét képezik, amelynek védelme, fenntartása és a jövő nemzedékek számára való megőrzése az állam és mindenki kötelessége.” /P cikk (1)/; továbbá „Magyarország elismeri és érvényesíti mindenki jogát az egészséges környezethez”. /XXI. cikk (1).

Az Alaptörvényben rögzített, természeti erőforrásokkal és az egészséges környezettel kapcsolatos állampolgári jogok érvényesítése, illetve állami kötelezettségek teljesítése hatékony és hatásos kormányzati környezet- és természetvédelmi intézményrendszert igényel.

A ”Jó kormányzás”, a Magyari Terv megvalósítása – általában –áttekinthetőbb, egyszerűbb és olcsóbb, polgárbarát(?) államigazgatást eredményezett, a környezet- és természetvédelem tekintetében azonban hátrányokkal is járt. (Beidézni ide az Alkotmánybíróság határozatát a „visszalépés tilalmáról”, vagy inkább ne?) A Kormányhivatalokba integrált szervezetben láthatatlanná vált a környezet- és természetvédelmi szempontok képviselete és érvényesülése, ezáltal sérült, ill. megszűnt az érintettek, valamint az eljárásba – korábban ügyfélként kapcsolódó – környezetvédelmi szervezetek,- egyesületek(?) részvételi lehetősége. Megszűnt továbbá a fellebbezés lehetősége; a másodfok helyett korrekciós igénnyel a közigazgatási bírósághoz lehet fordulni, ez azonban a kormányhivatali határozatot illetően nem halasztó hatályú. A területi államigazgatás és annak részeként a környezet- és természetvédelmi hatósági szervezet Kormányhivatalokba integrálása, a szervezetben korábban fölhalmozott információk és szakértelem jelentős mértékű veszteségével, az ”intézmény emlékezetének” romlásával járt.

Az Országos Környezetvédelmi Tanács, a Környezet védelméről szóló 1995. évi LIII. törvény által létrehozott kormánytanácsadó Testület, ágazati előterjesztések, valamint saját kezdeményezése alapján, az elmúlt években számos állásfoglalásában fogalmazott meg az államigazgatás átszervezése következményeinek elemzésére és – amennyiben szükséges – a működés korrekciójára vonatkozó javaslatokat a környezet- és természetvédelem – tágabban és pontosabban – a természeti erőforrásokkal való fenntartható gazdálkodás érdekében.

A fenntartható erőforrás-gazdálkodás – holisztikus szemléletű és igényességü – horizontális koordinációt igényel az ágazati szakpolitikák, szektorális- és regionális fejlesztési programok – különösen a nagy léptékű infrastrukturális: közlekedési, energetikai agrárgazdálkodási programok hatásainak (ex ante) elemzését; tekintettel arra, hogy ezek a policy-k nagyon hosszú időre meghatározzák a környezetterhelés mértékét – tágabban – a tájhasználatot.

A Tanács álláspontja szerint fenntartható erőforrás-gazdálkodás és ennek feltétele, az ökológiai fenntarthatóság szigorú kritériumának érvényesítése úgy valósítható meg, ha ezek az átfogó célok és szempontok beépülnek az egyes szakpolitikák tervezési és döntési folyamataiba. Ennek az elvnek a gyakorlati implementálását (alkalmazásba vételét, gyakorlattá tételét) igényeli az ENSZ fenntartható fejlődési programja céljainak (UN 2030 SDG), továbbá ennek európai terve : „Towards a Sustainable Europe by 2030” megvalósítása, valamint a magyar Országgyűlés Nemzeti Fenntartható Fejlődési

Keretprogramja végrehajtása, amely előrehaladásának rendszeres értékelése a Kormány feladata.

Az Országos Környezetvédelmi Tanács – létrehozása óta – hangsúlyozottan javasolja, hogy valamennyi ágazatban az államigazgatási döntéseknek és a programalkotásnak legyen része a – várható – környezetterhelések és erőforrás-használatok elemzése, ezzel együtt szükséges az ágazati minisztériumokban működő környezetelemzési szervezeti egységek tevékenységének szakmai koordinálása / irányítása és felügyelete.

E’ helyett a környezetvédelmi feladatok tárcák közötti megosztása történt, ami zavart okoz a feladatok koordinált végzésében. A környezet- és természetvédelem a szaktárcák szakterületi feladataiba integrálva és/de egy tárca (Minisztérium) szak-felügyeletet ellátó, koordináló irányításával működhet (a leginkább) hatékonyan, amint azt az európai országok többségének államigazgatási szervezési gyakorlata is mutatja, amelyekben önálló, vagy – általában – infrastruktúra fejlesztési,- felügyeleti profillal párosított minisztériumok látják el a környezet- és természetvédelem irányítását, felügyeletét és képviseletét a kormányokban.

Az Országos Környezetvédelmi Tanács javasolja, hogy a környezet- és természetvédelem, a természeti és az épített környezet erőforrásaival, a környezeti elemekkel való gazdálkodás koordinációja és felügyelete legyen egységes és önálló, a kormányzati struktúrában magas szinten elhelyezkedő szervezet, azaz minisztérium feladata és felelőssége, amely képes eredményesen harmonizálni az ágazati kormányzás és a társadalmi egyeztetés feladatait, mert ez ígéri leginkább hatékonyan szolgálni és biztosítani a föntebb meghatározott, elérendő célok megvalósítását.

Az OKT megtiszteltetésnek venné, ha a Miniszterelnök Úr, vagy az általa delegált és a kormányzati struktúra kialakításáért felelős Személy számára a Tanács plenáris ülésén – még részletesebb – indoklással fejthetné ki fenti javaslatát. (Ezt a javaslat kisérő levelébe írnám. BM)

Budapest, 2018. Április ?.-én

**Országos Környezetvédelmi Tanács**